**ne privim**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ne privim și azi încet, încet

cum ramurile unui tei prea devreme,

când nici vrăbiile nu s-au trezit

ne privim cu zilele și nopțile

se privesc inimile noastre de soldaţi

obişnuiţi cu depărtarea şi cu întunericul

ne privim, iubire, până când ne dor

pleoapele ţinute în necrâcnirea somnului

venit totdeauna ca un adaos de preambul

la amnezia supremă

căreia i se pun de obicei cruci

şi lumânări luate neapărat

de la chioşcul cimitirului

ne privim albastru şi poeziu

călători ai căror veacuri

din universul acesta cu muze şi visători

vânzătorii de covrigi cu mac şi susan

şterg tejghelele şi câte o fereastră

oprită cine ştie de unde,

ademenită de miros

apoi spun: doi covrigi şi două pahare cu bragă

străzii - jumătate că e mereu acolo

jumătate să fie în eternul

întind mâna să cer un pahar cu azur

norului pe care scrie acum

el spune: tu, năucă, tu,

vino cu vers mărunt

nu ştiu ce să spun

şapte ramuri de tei îmbrăţişate

ţin un pui de timp căzut din cuib

înaintea iernii

cât mai e soare, va înmuguri

ne privim şi năucă te iubesc

cum nu poate iubi un om alt om

arbore alt arbore, timp alt timp

te iubesc infinit cu nume nenăscute

şi nume trecute alfabetic sau aiurea

în timpul merelor coapte

şi timpul prefacerii aerului în rădăcină

pentru alt aer, pentru alt acum

în timpul arborilor ce nu pot zbura

cu vânturile de nord sau de răsărit

să-şi facă alt cuib undeva

şi să aştepte să le crească pui

din mugurii poeziilor pierdute de poeţi

te iubesc mai mult când râzi

apoi mai mult când, serios,

numeri clipele ce cresc şi se sparg

amar şi hrănitor pentru alte clipe

care, grele de soare şi zumzet, şi parfumuri de oraş,

se vor sparge pe asfalt

nu duce mâna la tâmplă

sărutul acesta, neşters pe vecie,

va spune lumii poezia

când n-am să mai ştiu

sunt viaţă ori sunt şi am fost

numai visul unui alt vis

–

Copyright Mariana Fulger